  Виталий Пронин Пичи Пурга ёросысь Баграш-Бигра но Орлой гуртъёсын улӥсьёс ас кужыменызы шаертодонъя музей усьтыны малпазы. Баграш-биграослэсь малпанзэс соку ик умоен лыдъяллям ёросысь депутатъёс, дэмлаллям Пугачёво лесничестволэсь бушам юртсэ.Асьсэос ик талы коньдон бичазы, асьсэос ик лэсьтӥськон ужен выро, музейзылы экспонатъёс но тырмыт люказы ини.- Гуртамы вань туж тунсыко, кибашлы адями - Николай Соколов. Солэн дораз 300 пала вашкала арбериосыз люкамын. Куд-огзэ ачиз лэсьтэм, - вераз Баграш-Бигра гуртлэн старостаез Анатолий Матвеев. - Гуртамы кылемын на ву но тӧл вукоос - соос али но бергало. Тӧл вукомылэсь макетсэ «Лудорвай» музей-заповедниклы 120 ар тырмон дыръя нуллӥзы. Гуртамы озьы ик вал вӧй шуккон арберимы - Колягай тодэ на: сое валъёсын бергато вылэм… Ваньмыз та медаз вуны кадь потӥз - музей усьтоно кариським.Баграш-биграослэсь малпанзэс соку ик умоен лыдъяллям ёросысь депутатъёс, дэмлаллям Пугачёво лесничестволэсь бушам юртсэ. Со бугроез гуртоос ас кужыменызы вуттӥзы ни Баграш-Биграла. Вакчи дыр куспын фундамент но кисьтӥзы, 1-тӥ этажзэ но ӝутӥзы, али 2-тӥ этажзэ лэсьто. Пичи Пурга ёросысь баграш-биграос но орлойёс дэмен пукто музей.- Шуггес луоз, дыр, липетэн, - азинтэ веранзэ Анатолий Яковлевич. - Сое быдэсак выль лэсьтоно луоз. Соин ик оскиськом, оло, кин ке коньдонэн юрттыны дась луоз.Нош Баграш-Бигралась но Орлойысь котькуд хозяйство быдэн 1 сюрс 500 манетэн люказ ни. Со сяна, котькудӥзлы 3 нунал уже дунтэк потаны дэмламын вал. Пумитъяськисьёс ӧвӧл, пе. Куд-огез толэзь но, кык но музей лэсьтонэ ветло ни. Нош кинлэн уг пӧрмы - ватсаса коньдон сёто.Музейлы сяна, выль юртын, пе, инты сюроз библиотекалы, куно пумитан интылы. Угось гуртоос оско: музеязы ӵемысь вуылозы туристъёс но, кылсярысь, Венгриысь, Эстониысь, Финляндиысь.Элина Васильева   